CELEX: 32016R0441
Language: da
Date: 2016-03-23 00:00:00
Title: Kommissionens forordning (EU) 2016/441 af 23. marts 2016 om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af steviolglycosider (E 960) som sødestof i sennep (EØS-relevant tekst)

24.3.2016   
            
            
               DA
            
            
               Den Europæiske Unions Tidende
            
            
               L 78/47
            
         KOMMISSIONENS FORORDNING (EU) 2016/441
   af 23. marts 2016
   om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af steviolglycosider (E 960) som sødestof i sennep
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1333/2008 (1) af 16. december 2008 om fødevaretilsætningsstoffer, særlig artikel 10, stk. 3, og
   ud fra følgende betragtninger:
   
               (1)
            
            
               I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
            
         
               (2)
            
            
               Denne liste kan opdateres i overensstemmelse med den fælles procedure, jf. artikel 3, stk. 1, i Europa-Parlamentets og Rådets forordning (EF) nr. 1331/2008 (2), enten på Kommissionens initiativ eller som følge af en ansøgning.
            
         
               (3)
            
            
               Den 23. januar 2015 blev der indgivet en ansøgning om tilladelse til at anvende steviolglycosider (E 960) som sødestof i sennep. Medlemsstaterne fik efterfølgende adgang til ansøgningen i overensstemmelse med artikel 4 i forordning (EF) nr. 1331/2008.
            
         
               (4)
            
            
               Steviolglycosider er kaloriefrie, sødt smagende indholdsstoffer, som kan anvendes som erstatning for saccharose i sennepsproduktion, hvilket gør det muligt at forlænge senneppens holdbarhed og mikrobiologiske stabilitet (en reduktion af sukkerindholdet hindrer gæringsprocessen, for hvilken sukker er et substrat), samtidig med at produktets efterspurgte organoleptiske egenskaber bevares. Hvis steviolglycosider tillades i sennep, vil det være muligt at udvide udvalget af dette produkt med et produkt, der indeholder et andet sødestof end dem, som hidtil har været anvendt, og med en smule anderledes smagsmæssige egenskaber.
            
         
               (5)
            
            
               Den Europæiske Fødevaresikkerhedsautoritet (i det følgende benævnt »autoriteten«) har evalueret sikkerheden ved steviolglycosider, der er udvundet af bladene af planten Stevia rebaudiana Bertoni, som sødestof og afgav udtalelse herom den 14. april 2010 (3). Autoriteten fastsatte et acceptabelt dagligt indtag (ADI) for steviolglycosider, udtrykt som steviol-ækvivalenter, på 4 mg/kg kropsvægt pr. dag.
            
         
               (6)
            
            
               Hvis dette sødestof tillades i sennep med 120 mg/kg (som steviol-ækvivalenter), ville det medføre en stigning i indtaget af E 960 inden for følgende grænser: mellem 0 og op til 0,133 % af ADI, når der er tale om gennemsnitsforbrug, og mellem 0 og op til 1,143 % af ADI, når der er tale om højt forbrug. Dette anses for at være en yderligere ubetydelig eksponering af forbrugeren og giver derfor ikke anledning til sikkerhedsmæssige betænkeligheder.
            
         
               (7)
            
            
               I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra autoriteten, inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Eftersom tilladelsen til at anvende steviolglycosider (E 960) som sødestof i sennep udgør en opdatering af nævnte liste, som ikke kan få virkninger for menneskers sundhed, er det ikke nødvendigt at anmode om en udtalelse fra autoriteten.
            
         
               (8)
            
            
               Anvendelsen af steviolglycosider (E 960) som tilsat sødestof i sennep (fødevarekategori 12.4) med en maksimumsgrænse på 120 mg/kg bør derfor tillades.
            
         
               (9)
            
            
               Bilag II til forordning (EF) nr. 1333/2008 bør derfor ændres.
            
         
               (10)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Artikel 1
   Bilag II til forordning (EF) nr. 1333/2008 ændres som angivet i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 23. marts 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 354 af 31.12.2008, s. 16.
   
      (2)  Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (EUT L 354 af 31.12.2008, s. 1).
   
      (3)  EFSA Journal 2010;8(4):1537.
   
      BILAG
      I del E i bilag II til forordning (EF) nr. 1333/2008 foretages følgende ændringer:
      
                  1)
               
               
                  I fødevarekategori 12.4 »Sennep« indsættes følgende oplysninger efter E 959:
                  
                               
                           
                           
                              »E 960
                           
                           
                              Steviolglycosider
                           
                           
                              120
                           
                           
                              (60)«
                           
                           
                               
                           
                        
            
                  2)
               
               
                  Følgende fodnote indsættes:
                  
                              »(60):
                           
                           
                              Udtrykt som steviol-ækvivalenter.«